Þættirnir Hjem til jul eða Home for Christmas eru glænýir á Netflix . Þættirnir sem eru sex talsins eru um 30 mínútur hver þáttur . Þáttaröðin er því tilvalin til áhorfs eina kvöldstund , og ég horfði á hana í gærkvöldi þegar óveðrið , eða golan eins og sumir kölluðu það , geisaði um landið . Johanne er 30 ára , einhleyp og barnlaus , sú yngsta af systkinum sínum , sem eru öll komin með maka og börn . Móðir Johanne er auðvitað ekki par sátt við makaleysi örverpisins , og finnur hverja fjölskyldustund til að ýja að þessum skorti á tengdasyni , ja eða tengdadóttur . Síðan bætir ekki úr skák að fyrrum kærasti Johanne sem dömpaði henni fyrir þremur árum , er enn í guðatölu hjá móður hennar , sem skilur bókstaflega ekkert í hvað klikkaði þar . Þættirnir koma frá frændum okkar í Noregi og á Netflix má velja um að hlusta á frummálið eða hafa enskuna , ég valdi fyrra , enda gott að hvíla sig af og til á ensku máli . Johanne í jólaboðinu 1. desember enn á krakkaborðinu enda einhleyp Í fjölskylduboðinu þann 1. desember ákveður Johanne , orðin langþreytt á þessu tuði um hvenær hún eignist kærasta , að láta slag standa og segist komin með einn . Móðir hennar er alsæl og segir að hann verði auðvitað að koma í jólaboðið þann 24 . Því eru góð ráð dýr , Johanne hefur 24 daga til að finna kærastann , sem hefur ekki dúkkað upp á þremur árum . Þáttaröðin er frábær og fullkomin á aðventunni . Í þeim má finna dramatík , fáránleika , gleði , húmor , sorg og allt þar á milli . Stundum allt í bland og stundum ekki . Fyrir utan þann eina galla að við eigum að trúa að sú hjartahlýja , skemmtilega og fallega kona sem Johanne er hafi gengið um vonbiðlalaus í þrjú ár , og síðan séu þeir á hverju horni á 24 dögum , þá mæli ég eindregið með þessum skemmtilegu og hjartahlýju þáttum , sérstaklega núna á aðventunni . Johanne bakar köku fyrir ástmann sinn , en hvern þeirra ? Þættirnir fá mann til að trúa því að ástin leynist þarna úti , eða svo vitnað sé í sjálfan Hugh Grant : „ Ef þú leitar , þá hef ég lúmskan grun um að þú komist að því , að ástin er í raun alls staðar . “